SK Úradný vestník Európskej únie C 100/30

Oznámenie o začatí ochranného prešetrovania týkajúceho sa dovozu ryže indica s pôvodom v Kambodži a Mjanmarsku

(2018/C 100/13)

Európskej komisii (ďalej len „Komisia“) bola doručená žiadosť Talianska podľa článku 22 nariadenia Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií (1) (ďalej len „nariadenie o VSP“).

1. Žiadosť

V žiadosti, ktorú Taliansko podalo 16. februára 2018, sa vyzýva na prijatie ochranných opatrení, pokiaľ ide o ryžu druhu „indica“ s pôvodom v Kambodži a Mjanmarsku, pretože sa dováža v množstvách a za ceny, ktoré spôsobujú závažné problémy výrobcom v Únii vyrábajúcim podobné alebo priamo si konkurujúce výrobky.

2. Prešetrovaný výrobok

Výrobkom, ktorý je predmetom prešetrovania, je polobielená a bielená ryža indica s pôvodom v Kambodži a Mjanmarsku („príslušné krajiny“), na ktoré sa na základe nariadenia o VSP vzťahuje oslobodenie od cla a ktoré v súčasnosti patria pod číselné znaky 1006 30 27, 1006 30 48, 1006 30 67 a 1006 30 98. Tieto číselné znaky KN sa uvádzajú len pre informáciu.

3. Trendy v oblasti dovozu a cien a závažné ťažkosti

Taliansko poskytlo dôkazy prima facie o tom, že dovoz ryže indica z Kambodže a Mjanmarska sa podstatne zvýšil a jeho príslušné podiely na trhu EÚ v priebehu posledných piatich hospodárskych rokov vzrástli z 13 % na 21 %, pokiaľ ide o ryžu indica z Kambodže, a z 0 % na 5 %, pokiaľ ide o ryžu indica z Mjanmarska. Zo žiadosti takisto vyplýva, že príslušné dovozné ceny boli výrazne nižšie ako ceny výrobcov z Únie, čo údajne spôsobilo vážne ťažkosti pestovateľom, ako aj mlynárom ryže indica v Európskej únii (EÚ). Výroba a predaj EÚ, pokiaľ ide o bielenú ryžu indica, skutočne klesli v priebehu posledných piatich rokov o 40 %, čo v rovnakom období malo za následok pokles podielu EÚ na trhu z 52 % na 30 %. Podľa žiadosti boli dovozné ceny bielenej ryže indica z Kambodže a Mjanmarska dokonca nižšie ako priemerná cena surovej ryže (nelúpanej ryže) vyrobenej pestovateľmi. Tento dovoz mal preto údajne výrazné nepriaznivé účinky na celkovú výkonnosť výrobného odvetvia Únie.

4. Postup

Keďže Komisia po tom, ako informovala členské štáty, stanovila, že existujú dostatočné dôkazy prima facie na odôvodnenie začatia konania, začína týmto prešetrovanie v súlade s článkom 24 nariadenia o VSP.

Týmto prešetrovaním sa stanoví, či sa prešetrovaný výrobok a dováža v objemoch a/alebo za ceny, ktoré spôsobujú závažné ťažkosti výrobcom z Únie, ktorí vyrábajú podobné alebo priamo si konkurujúce výrobky.

4.1. Obdobie prešetrovania

Všeobecné údaje a štatistiky týkajúce sa ryže sa zvyčajne predkladajú za hospodárske roky, pričom odrážajú sezónnosť prešetrovaného výrobku. Hospodársky rok sa vzťahuje na obdobie 12 mesiacov, ktoré sa začína 1. septembra a končí sa 31. augusta nasledujúceho kalendárneho roka. Prešetrovanie sa bude týkať posledných piatich hospodárskych rokov, t. j. obdobia od 1. septembra 2012 do 31. augusta 2017 (ďalej len „obdobie prešetrovania“).

4.2. Postup stanovenia závažných ťažkostí

Určenie závažných ťažkostí je založené na nesporných dôkazoch a zahŕňa objektívne preskúmanie objemu a cien dovozu na trhu Únie a následný vplyv takéhoto dovozu na výrobné odvetvie Únie. V záujme stanovenia, či výrobné odvetvie Únie čelí závažným ťažkostiam, sa výrobcovia z Únie vyrábajúci prešetrovaný výrobok vyzývajú, aby sa zúčastnili na prešetrovaní zo strany Komisie.

4.3. Rozsah prešetrovania a zber údajov

Komisia s cieľom získať informácie, ktoré považuje za potrebné na účely prešetrovania, zašle dotazníky 1. známym výrobcom podobných alebo priamo si konkurujúcich výrobkov v Únii, 2. známym vývozcom/výrobcom a dovozcom prešetrovaného výrobku a/alebo akýmkoľvek známym združeniam vývozcov/výrobcov a dovozcov prešetrovaného výrobku.

1. Výrobcovia z Únie

Vzhľadom na veľký počet výrobcov z Únie, ktorých sa toto konanie týka, a s cieľom dokončiť prešetrovanie v rámci stanovených lehôt sa Komisia podľa článku 11 ods. 6 nariadenia (EÚ) č. 1083/2013 (2) rozhodla obmedziť počet jednotlivých výrobcov z Únie, ktorí budú predmetom prešetrovania, na primeraný počet vybraním vzorky (tento postup sa nazýva aj „výber vzorky“).

Komisia na tento účel predbežne vybrala vzorku výrobcov z Únie. Podrobnosti možno nájsť v spise, ktorý je zainteresovaným stranám k dispozícii na nahliadnutie. Zainteresované strany sa týmto vyzývajú, aby sa so spisom oboznámili (na tento účel by sa mali obrátiť na Komisiu s využitím kontaktných údajov uvedených ďalej v bode 4.6). Ostatní výrobcovia z Únie alebo zástupcovia konajúci v ich mene, ktorí sa domnievajú, že existujú dôvody, na základe ktorých by mali byť zaradení do vzorky, sa musia obrátiť na Komisiu do 15 dní odo dňa uverejnenia tohto oznámenia v Úradnom vestníku Európskej únie.

Všetky zainteresované strany, ktoré by chceli predložiť akékoľvek ďalšie relevantné informácie týkajúce sa výberu vzorky, tak musia urobiť do 15 dní odo dňa uverejnenia tohto oznámenia v Úradnom vestníku Európskej únie.

Všetkým známym výrobcom z Únie a/alebo združeniam výrobcov z Únie Komisia oznámi spoločnosti, ktoré boli s konečnou platnosťou vybrané do vzorky.

Komisia s cieľom získať informácie, ktoré považuje za potrebné na účely svojho prešetrovania, zašle dotazníky výrobcom z Únie zaradeným do vzorky a všetkým známym združeniam výrobcov z Únie. Tieto strany musia predložiť vyplnený dotazník do 30 dní odo dňa oznámenia výberu vzorky.

2. Vyvážajúci výrobcovia v príslušných krajinách a dovozcovia v EÚ

Vzhľadom na možný veľký počet zainteresovaných strán a s cieľom dokončiť prešetrovanie v rámci stanovených lehôt môže Komisia podľa článku 11 ods. 6 nariadenia (EÚ) č. 1083/2013 obmedziť počet vyvážajúcich výrobcov a dovozcov, ktorí budú predmetom individuálneho prešetrovania, na primeraný počet vybraním vzorky (tento postup sa nazýva aj „výber vzorky“).

S cieľom umožniť Komisii, aby rozhodla o potrebe výberu vzorky a v prípade kladného rozhodnutia k nemu pristúpila, všetci vyvážajúci výrobcovia, dovozcovia alebo zástupcovia konajúci v ich mene sa týmto vyzývajú, aby sa Komisii prihlásili. Tieto strany tak musia urobiť do 15 dní odo dňa uverejnenia tohto oznámenia v Úradnom vestníku Európskej únie, a to tak, že Komisii poskytnú informácie o svojich spoločnostiach požadované v prílohe I k tomuto oznámeniu.

Komisia s cieľom získať informácie, ktoré považuje za potrebné na výber vzorky, osloví aj orgány príslušných krajín a môže osloviť všetky známe združenia vyvážajúcich výrobcov a dovozcov.

Všetky zainteresované strany, ktoré by chceli predložiť akékoľvek ďalšie relevantné informácie týkajúce sa výberu vzorky, s výnimkou už uvedených požadovaných informácií, tak musia urobiť do 15 dní odo dňa uverejnenia tohto oznámenia v Úradnom vestníku Európskej únie, pokiaľ nie je stanovené inak.

Ak je výber vzorky potrebný, vyvážajúci výrobcovia a dovozcovia budú vybraní na základe najväčšieho reprezentatívneho objemu vývozu do Únie, ktorý možno v rámci dostupného času primerane prešetriť. Všetkým známym vyvážajúcim výrobcom a dovozcom, orgánom príslušných krajín a združeniam vyvážajúcich výrobcov a dovozcov Komisia oznámi spoločnosti, ktoré boli vybrané do vzorky.

Komisia s cieľom získať informácie, ktoré považuje za potrebné na účely svojho prešetrovania v súvislosti s vyvážajúcimi výrobcami a dovozcami, zašle dotazníky vyvážajúcim výrobcom a dovozcom vybraným do vzorky, všetkým známym združeniam vyvážajúcich výrobcov a dovozcom.

Všetci vyvážajúci výrobcovia a dovozcovia vybraní do vzorky budú musieť predložiť vyplnený dotazník do 30 dní odo dňa oznámenia výberu vzorky.

4.4. Iné písomné podania

V súlade s ustanoveniami tohto oznámenia sa týmto všetky zainteresované strany vyzývajú, aby oznámili svoje stanoviská, predložili informácie a poskytli podporné dôkazy. Tieto informácie a podporné dôkazy musia byť Komisii doručené do 30 dní odo dňa uverejnenia tohto oznámenia v Úradnom vestníku Európskej únie.

4.5. Možnosť vypočutia útvarmi Komisie vykonávajúcimi prešetrovanie

Všetky zainteresované strany môžu požiadať o vypočutie útvarmi Komisie vykonávajúcimi prešetrovanie. Každá žiadosť o vypočutie by mala byť podaná písomne a mali by sa v nej uviesť dôvody žiadosti. Žiadosť o vypočutie vo veciach týkajúcich sa začiatočnej fázy prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Neskôr sa žiadosti o vypočutie musia predkladať v rámci osobitných lehôt stanovených Komisiou pri jej komunikácii so stranami.

4.6. Pokyny na predkladanie písomných podaní a zasielanie vyplnených dotazníkov a korešpondencie

Na informácie predkladané Komisii na účely prešetrovaní na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa výslovne povoľuje, že: a) Komisia môže používať dané informácie a údaje na účely tohto konania na ochranu obchodu a b) dané informácie a/alebo údaje sa môžu poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako Limited (3). Strany, ktoré predkladajú informácie v rámci tohto prešetrovania, sa vyzývajú, aby odôvodnili svoju žiadosť o dôverné zaobchádzanie.

Od zainteresovaných strán, ktoré poskytujú informácie označené ako Limited, sa požaduje, aby predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií.

Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, Komisia nemusí brať takéto informácie do úvahy, pokiaľ jej nemožno pomocou vhodných zdrojov uspokojivo dokázať, že predmetné informácie sú správne.

Zainteresované strany sa vyzývajú, aby všetky podania a žiadosti vrátane naskenovaných splnomocnení a osvedčení predkladali e-mailom; výnimku tvoria rozsiahle odpovede, ktoré sa predkladajú osobne alebo zasielajú doporučene na nosičoch CD-ROM alebo DVD. Použitím e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: http://trade.ec.europa.eu/doclib/docs/2011/june/tradoc_148003.pdf. Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom e-mailu, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË E-mail: TRADE-SAFEGUARD-RICE@ec.europa.eu

5. Nespolupráca

V prípadoch, ak niektorá zainteresovaná strana odmietne sprístupniť potrebné informácie, alebo ich neposkytne v príslušných lehotách, alebo významnou mierou bráni v prešetrovaní, predbežné alebo konečné zistenia, či už pozitívne alebo negatívne, možno v súlade s článkom 13 nariadenia (EÚ) č. 1083/2013 vypracovať na základe dostupných skutočností.

Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nemusia zohľadniť a môžu sa použiť dostupné skutočnosti.

Neposkytnutie odpovede v elektronickej podobe sa nepovažuje za nespoluprácu, pokiaľ zainteresovaná strana preukáže, že poskytnutie odpovede v požadovanej forme by jej spôsobilo ďalšiu neprimeranú záťaž alebo ďalšie neprimerané výdavky. Zainteresovaná strana by sa mala okamžite obrátiť na Komisiu.

6. Úradník pre vypočutie

Zainteresované strany, ktoré predložili svoje stanoviská v súlade s článkom 11 ods. 2 nariadenia (EÚ) č. 1083/2013, môžu takisto požiadať o zásah úradníka pre vypočutie. Úradník pre vypočutie je prostredníkom medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať vypočutie jednotlivej zainteresovanej strany a pôsobiť ako sprostredkovateľ v snahe zabezpečiť plné uplatnenie práv zainteresovaných strán na obhajobu.

Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Žiadosť o vypočutie vo veciach týkajúcich sa začiatočnej fázy prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Neskôr sa žiadosti o vypočutie musia predkladať v rámci osobitných lehôt stanovených Komisiou pri jej komunikácii so stranami.

Úradník pre vypočutie takisto poskytne príležitosti na vypočutie s účasťou strán, na ktorom možno predniesť rôzne stanoviská a argumenty na vyvrátenie dôkazov, pokiaľ ide o otázky týkajúce sa okrem iného dovozu, cien, závažných ťažkostí a príčinnej súvislosti.

Na ústnom vypočutí pred úradníkom pre vypočutie sa zúčastňuje aj príslušný útvar Komisie vykonávajúci prešetrovanie.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle Generálneho riaditeľstva pre obchod: http://ec.europa.eu/trade/trade-policy-and-you/contacts/hearing-officer/.

7. Harmonogram prešetrovania

V súlade s článkom 24 ods. 4 nariadenia o VSP sa prešetrovanie skončí do 12 mesiacov odo dňa uverejnenia tohto oznámenia v Úradnom vestníku Európskej únie.

8. Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (4).

(1) Nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (Ú. v. EÚ L 303, 31.10.2012, s. 1).

(2) Delegované nariadenie Komisie (EÚ) č. 1083/2013 z 28. augusta 2013, ktorým sa stanovujú pravidlá týkajúce sa postupu dočasného zrušenia colných preferencií a prijatia všeobecných ochranných opatrení na základe nariadenia Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií, Ú. v. EÚ L 293, 5.11.2013, s.16.

(3) Dokument označený ako „Limited“ je dokument, ktorý sa považuje za dôverný v zmysle článku 38 ods. 4 nariadenia o VSP. Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(4) Ú. v. ES L 8, 12.1.2001, s. 1.